1. ביום 15.8.08 הוגש כתב אישום נגד המשיבים.
למשיב 1 (להלן: "רון") מיוחסות עבירות של איומים - עבירה בניגוד לסעיף 192 לחוק העונשין, התשל"ז-1977 (להלן: "החוק"), 4 עבירות של היזק במזיד -עבירה בניגוד לסעיף 452 לחוק, 4 עבירות של סחיטה באיומים - עבירה בניגוד לסעיף 428 רישא לחוק, קשירת קשר לפשע - עבירה בניגוד לסעיף 499(א)(1) לחוק, 2 עבירות של נשיאת נשק ללא היתר כדין - עבירה בניגוד לסעיף 144(ב) לחוק, ירי באזור מגורים - עבירה בניגוד לסעיף 340א לחוק, 3 עבירות של סחיטה בכח - עבירה בניגוד לסעיף 427(א) רישא לחוק, הסתייעות ברכב לביצוע פשע - עבירה בניגוד לסעיף 43 לפקודת התעבורה [נוסח חדש], תשכ"א-1961, הפרעה לשוטר במילוי תפקידו - עבירה בניגוד לסעיף 275 לחוק, מעשה פזיזות ורשלנות בנהיגה - עבירה בניגוד לסעיף 338(1) לחוק, שידול להשמדת ראיה- עבירה בניגוד לסעיף 242 בצירוף סעיף 30 לחוק והדחה בחקירה - עבירה בניגוד לסעיף 245(4) לחוק.
למשיב 2 ( להלן: "נוי") מיוחסות עבירות של קשירת קשר לפשע - עבירה בניגוד לסעיף 499(א)(1) לחוק, סחיטה באיומים - עבירה בניגוד לסעיף 428 רישא לחוק, סחיטה בכח - עבירה בניגוד לסעיף 427(א) רישא לחוק, הסתייעות ברכב לביצוע פשע - עבירה בניגוד לסעיף 43 לפקודת התעבורה [נוסח חדש], תשכ"א-1961, הפרעה לשוטר במילוי תפקידו - עבירה בניגוד לסעיף 275 לחוק, מעשה פזיזות ורשלנות בנהיגה - עבירה בניגוד לסעיף 338(1) לחוק ושידול להשמדת ראיה - עבירה בניגוד לסעיף 242 בצירוף סעיף 30 לחוק והדחה בחקירה - עבירה בניגוד לסעיף 245(4) לחוק.
2. בד בבד עם הגשת כתב האישום, הגישה המבקשת בקשה למעצרם של המשיבים עד תום ההליכים המשפטיים כנגדם.
3. כתב האישום הוגש כנגד שני המשיבים וכנגד המשיב 3, עדן אדרי- קטין - אשר עניינו נדון בנפרד והחלטה בעניינו ניתנה.
אירועים סמוך לצומת כנות (להלן: "האולם").
סמוך לתחילת שנת 2008, התחתן רון באולם, ולאחר סיום האירוע, נותר חוב כספי של מספר אלפי שקלים אותם חב רון למתלונן. על פי עובדות האישום הראשון (המיוחס לרון), בתאריך 15.7.08 בשעות הערב,התקיים אירוע בר מצווה, לקרוב משפחתו של רון באולם. באירוע נכחו כל המשיבים. במהלך הערב, סמוך לשעה 01:00 לאחר חצות, לקח רון בקבוק וודקה לאחר שאורח אחר ביקש וודקה והעובדים באולם התמהמהו להביא לו.
רון כעס והחל להשתולל באולם, כשהוא רודף אחרי רב המלצרים יוסף בריגה, עד שיוסף בריגה ברח מפני רון ונעל את עצמו בחדר החשמל בקומה השניה של האולם, שהיא קומת המשרדים, מפני חששו מרון.
אנשים שהיו במקום, ממשפחתו של רון וכן עובדי האולם, ניסו להרגיע את רון, אולם הוא המשיך להשתולל, פשט את חולצתו, אחז באחד הלפידים שהיו במקום, צעק שיחזור ויפוצץ את המקום, ואיים שיפגע באולם, כולם יכירו אותו, והוא מתכוון למה שאמר, וזאת כשהוא מנופף בלפיד לעבר אנשים שהיו באזור, כולל בני משפחתו, שניסו להרגיעו.
כאשר בני המשפחה של רון ניסו להרגיעו, לאחוז בו, ולמנוע ממנו לרוץ אחרי רב המלצרים ולפגוע בו, רון נשך בפניו את נתנאל כראדי, אחד מבני המשפחה, שאחז במשיב וניסה להרגיעו. המשיב גם הכה בחוזקה רכב מסוג מרצדס שחנה בחנייה בכניסה לאולם, המשמש חתן וכלה שחגגו באולם סמוך את נישואיהם.
מספר דקות לאחר מכן, עלה רון לקומה השניה, כשהוא ממשיך ומשתולל, צועק ומזיז כסאות, עד שהגיע לסוויטת החתן והכלה באולם האירועים, ואף שבר את דלת הכניסה. בעקבות מעשיו של רון, נקרא המתלונן לאולם האירועים, ואז פנה אליו ודרש ממנו לעזוב את המקום.
לאחר מכן התקשר רון למתלונן במהלך הלילה, ואיים לפגוע בו בכך שאמר לו שיהיה מתחת לאדמה וכן דרש ממנו פיצוי על ההשפלה שספג ממנו באירוע.
בהמשך, במועד שאינו ידוע, קבעו רון והמתלונן פגישה לברור העניין.
כתוצאה ממעשיו של רון, נגרם נזק לרכב מסוג מרצדס שחנה בחניה, ואשר נשכר על ידי הזוג שחגג את חתונתו אף הוא בגן האירועים. כן נגרם נזק לדלת הסוויטה באולם.